# {1733.} XV. KITEKINTÉS: ERDÉLY ÚTJA 1918 UTÁN

FEJEZETEK

- 1. ERDÉLY A KAPITALISTA ROMÁNIÁBAN
- 2. ERDÉLY A SZOCIALISTA ROMÁNIÁBAN

Erdély története 1918 után Románia történetének része. A továbbfutó és újonnan kibontakozó gazdasági, társadalmi, politikai és kulturális folyamatokat immár Románia egészének fejlődése szempontjából kell elemeznünk. A vizsgált régió is megváltozik: Erdélynek ettől kezdve azokat a területeket nevezzük, amelyeket a forradalmakban felbomlott Habsburg-birodalom Magyarországától a trianoni békeszerződés Romániához csatolt, tehát nemcsak a történeti Erdélyt, hanem az attól sokban eltérő Partiumot és a Bánság egy részét is.

Az 1918 utáni folyamatokat két nagy korszakban tekinthetjük át: az első 1944 őszéig tart, és a kapitalista Románia, illetve 1940 és 1944 között Észak-Erdély szempontjából a kapitalista Magyarország történetének keretében vizsgálható. A második korszak 1944-től máig terjed, és a szocialista Románia fejlődésében elemezhető. Ezzel a korszakolással jelezzük, hogy az 1918-tól kezdődő periódusban nem pusztán uralomváltozás történt, hanem újabb negyedszázad múltán a társadalmi formáció gyökeres átalakítása is. Az eddigi módszert követve továbbra is Erdély népeinek történetét vizsgáljuk, felmutatva a kölcsönhatást az egyes népek gazdasági, társadalmi, kulturális együttélésében, az állandó és a korra jellemző változó sajátosságokat. Széles történeti körkép helyett csak a fejlődés nagy vonalait tudjuk vázolni, a történeti kutatás mai állása mellett részletes elemzésre nem vállalkozhattunk.